RESOLUCIÓN do 26 de abril de 2010, da Secretaría Xeral da Consellería de Medio Ambiente, Territorio e Infraestruturas, pola que se fai pública a aprobación da modificación do Regulamento de servizo da autoestrada do Val Miñor (AG-57).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 04/05/2010

En cumprimento do establecido na cláusula décima do convenio entre a Xunta de Galicia e Autoestradas de Galicia, Autopistas de Galicia, Concesionaria de la Xunta de Galicia, S.A., polo que se regula a bonificación da peaxe das autoestradas A Coruña-Carballo (AG-55) e Puxeiros-Val Miñor (AG-57), a sociedade concesionaria elevou á aprobación desta consellería a proposta de modificación do Regulamento de servizo da autoestrada do Val Miñor (AG-57), que foi aprobada mediante Resolución do 26 de abril de 2010, e que a seguir se publica para xeral coñecemento.
Santiago de Compostela, 26 de abril de 2010.
José Antonio Fernández Vázquez
Secretario xeral da Consellería de Medio Ambiente,
Territorio e Infraestruturas
ANEXO
Artigo único.-Modificación do Regulamento de servizo da autoestrada do Val Miñor (AG-57).
O Regulamento de servizo da autoestrada do Val Miñor (AG-57) queda redactado como segue:
Un.-Engádeseo artigo 40.bis. ao capítulo II do título cuarto, coa seguinte redacción:
«Artigo 40.bis.
A aplicación da bonificación da peaxe estará condicionada ao cumprimento dos seguintes requisitos:
a) Que se trate do mesmo vehículo que realice o traxecto ou traxectos de ida e volta no mesmo día.
b) Que o vehículo utilice como sistema de pagamento un sistema de peaxe dinámica ou telepeaxe, con OBE que sexa interoperable.
c) Que o traxecto se realice nun día hábil. Para estes efectos entenderase como día hábil calquera día excluídos os domingos, os días festivos no territorio da comunidade autónoma e os días festivos de ámbito nacional.
Nos casos en que proceda, o importe que a sociedade concesionaria lles cobrará aos usuarios será o que resulte de aplicar, no importe das peaxes vixentes, a bonificación seguinte:
a) Cando se realice con cargo a un OBE un traxecto con ida e volta entre dous enlaces da autoestrada no mesmo día, a sociedade concesionaria aplicará no traxecto de volta unha bonificación do vinte e cinco por cento (25%) sobre o importe da peaxe en vigor.
b) Cando co mesmo OBE se realice un segundo ou ulterior traxecto, con ida e volta entre dous enlaces da autoestrada, no mesmo día, a sociedade concesionaria aplicará no segundo e ulteriores traxectos de volta unha bonificación do cincuenta por cento (50%) sobre o importe da peaxe en vigor.
Os itinerarios existentes actualmente na autoestrada son os seguintes: Puxeiros-Vincios, Puxeiros-Gondomar, Puxeiros-Nigrán, Puxeiros-A Ramallosa, Puxeiros-Baiona, Vincios-Gondomar, Vincios-Nigrán, Vincios-A Ramallosa, Vincios-Baiona.
Os novos itinerarios previstos como consecuencia das modificacións dos enlaces da AG-57 son os seguintes: Nigrán-A Ramallosa, Nigrán-Baiona, A Ramallosa-Baiona.
Esta medida farase efectiva no mes de maio de 2010 e permanecerá en vigor ata a súa extinción o 31 de decembro de 2015».
Dous.-Engádese un novo capítulo V ao título cuarto, coa seguinte redacción:
«Capítulo V
Prevención da fraude.
Artigo 43.
Os usuarios deberán procurar unha correcta utilización da autoestrada, evitando o seu uso en termos que poidan ser contrarios ao seu destino ou fraudulentos.
En particular, non será de aplicación a medida de bonificación da peaxe regulada no artigo 40.bis cando se poidan acreditar calquera dos extremos recollidos nos puntos seguintes:
a) No caso de que un vehículo realice o traxecto de ida, e ceda o OBE a un segundo vehículo que realice o traxecto de volta, e se beneficie da bonificación do vinte e cinco por cento (25%) no traxecto de volta.
b) No caso de que un vehículo realice un traxecto de ida e volta con dereito a bonificación, e ceda o OBE a outro(s) vehículo(s), que realicen un novo ou ulteriores traxectos de ida e volta con dereito a bonificación do cincuenta por cento (50%) no traxecto de volta.
c) Aqueles outros supostos que a Administración defina no futuro e notifique á sociedade concesionaria, que se incorporarán a este regulamento de servizo».